Villitys lähti liikkeelle sosiaalisessa mediassa olleesta kuvasta.

Nokian Panimo on myynyt kymmenkunta 1 000 tölkin olutpakettia.

– Suurin osa niistä on käyty hakemassa suoraan tehtaaltamme. Niitä ajettiin hakemaan Helsingistä saakka, kertoo toimitusjohtaja Matti Heikkilä.

Pieni villitys lähti liikkeelle panimon aluemyyntipäällikkö Jacob Hansenin tiistaina järjestämästä vitsistä sosiaalisessa mediassa.

– Se oli vain harmiton kuva, joka laitettiin huvikseen sosiaaliseen mediaan. Kuva ei ollut edes aito, Hansen kertoo.

Jos kuva upotus ei näy, voit katsoa sen täältä.

Kuvassa oli Hansenin mukaan oikeasti tuhat tölkkiä, mutta pakkauskääre ympyröi tölkit vain puoliksi, sopivasti kameran puolelta.

– Ei meillä ollut valmiina pakkausmateriaalia eikä lahjaämpäreitä. Niitä piti alkaa valmistamaan, kun kiinnostus heräsi, Hansen kertoo.

Ämpäreitä on ollut tarkoitus luovuttaa olutpaketin ostajille.

Ostajat ovat olleet yrityksiä ja yhdistyksiä.

– Kukaan mattimeikäläinen ei ole hankkinut sitä itselleen, Heikkilä sanoo.

Kampista myytiin iltapäivällä

K-supermarket Kampista 1 000 Päkki -olutpaketti myytiin perjantaina.

– Oli meillä sellainen ja se myytiinkin jo. Paketti tuli meille perjantaina, ja se meni kaupaksi vähän jälkeen kolmen iltapäivällä, kertoo myymälän iltavastaava Kimmo Riutta.

– Minulle se tuli ainakin henkilökohtaisesti yllätyksenä, että se meni näin nopeasti kaupaksi. Yksi firma sen osti, Riutta nauraa.

Asiakas maksoi paketista pyydetyn hinnan, reilut 2 000 euroa. Kauppa toimitti paketin asiakkaalleen perille saakka.